Af Forselles

Af Forselles on suomalainen aatelissuku. Suvussa on ollut kaksi haaraa, joista nuorempi sammui 1800-luvun lopulla. Myös vanhempaan haaraan kuulunut vapaaherrallinen haara on sammunut.

Suvun kantaisänä on pidetty 1600-luvulla elänyttä vehkalahtelaista Henrik Jordaninpoikaa, joka asettui 1653 perustettuun Haminan kaupunkiin ensin suutariksi ja majatalonpitäjäksi ja toimi myöhemmin vaurastuttuaan myös raatimiehenä. Hänen jälkeläisensä omaksuivat sukunimen Forsell, mahdollisesti Reitkallissa sijaitsevan Summajoen kosken mukaan, sillä hän omisti siellä maatiloja. Henrikin poika, Loviisan kaupungin perustajiin kuulunut pormestari Jakob Forsell aateloitiin vuonna 1767 nimellä af Forselles. Hänen sukunsa introdusoitiin Ruotsin ritarihuoneelle vuonna 1775 aatelissukuna numero 2018 ja immatrikuloitiin Suomen ritarihuoneelle sen järjestäytymisen yhteydessä vuonna 1818 numerolla 143. Hänen pojanpojanpoikansa, tykistönkenraali Edvard Gustaf af Forselles korotettiin vuonna 1874 vapaaherraksi ja hänen jälkeläisensä esiteltiin kaksi vuotta myöhemmin vapaaherrallisena sukuna numero 53. Tämä vapaaherrallinen haara kuitenkin sammui mieslinjalta hänen poikansa kuollessa vuonna 1933 ja lopullisesti 1953. Jakob af Forsellesin toisesta pojasta lähti suvun nuorempi haara, joka omisti pitkään hänelle kuuluneen Strömforsin ruukin. Tämä haara kuitenkin sammui 1800-luvun lopulla. Sukua elää nykyään Suomessa, Ruotsissa ja Yhdysvalloissa.

Suomessa on myös muita aatelittomia Forselles-sukuja, jotka eivät ole sukua af Forselleseille.

Jäseniä
Jacob af Forselles (1696–1768), Loviisan pormestari, valtiopäivämies, aateloitiin 1767
Jakob af Forselles (1753–1835), sotaneuvos, Jacob af Forsellesin poika
Henrik Johan af Forselles (1754–1790), vuorineuvos, Strömforsin ruukinpatruuna, Jacob af Forsellesin poika
Samuel af Forselles (1757–1814), Oulun läänin maaherra, Jacob af Forsellesin poika
Fredrik Johan Ulrik af Forselles (1783–1857), Suomen sodassa kunnostautunut majuri, Jakob af Forsellesin (nuoremman) poika
Jakob Henrik af Forselles (1785–1855), Ruotsin vuoriteollisuuden kehittäjä, H. J. af Forsellesin poika
Edvard Gustaf af Forselles (1817–1891), tykistönkenraali, senaattori, F. J. U. af Forsellesin poika
Jacob Henrik Alexander af Forselles (1820–1895), everstiluutnantti, metsähallituksen pääjohtaja, lampunkeksijä, F. J. U. af Forsellesin poika
Theodor Ulrik af Forselles (1827–1896), everstiluutnantti, tilanomistaja ja valtiopäivämies, F. J. U. af Forsellesin poika 
Ernst Jakob Ulrik af Forselles (1829–1895), kenraalimajuri
Fredrik af Forselles (1829–1911), eversti, F. J. U. af Forsellesin poika
Karl Viktor Hjalmar af Forselles (1830–1881), juristi, virka- ja valtiopäivämies, F. J. U. af Forsellesin poika 
Oskar Leonard af Forselles (1838–1872), maanviljelijä ja valtiopäivämies, F. J. U. af Forsellesin poika 
Viktor Leonhard af Forselles (1839–1874), juristi, maanviljelijä ja valtiopäivämies, F. J. U. af Forsellesin poika 
Pehr Emil af Forselles (1840–1914), virka- ja valtiopäivämies
Edvard Ananias af Forselles (1853–1933), luutnantti, tilanomistaja ja valtiopäivämies, Edvard Gustaf af Forsellesin poika
Viktor Alexander af Forselles (1857–1913), suomalaissyntyinen Venäjän armeijan upseeri, kirjailija ja kääntäjä, E. G. af Forsellesin poika
Carl Johan Gabriel af Forselles (1858–1933), kenraaliluutnantti
Sigrid af Forselles (1860–1935), kuvanveistäjä, J. H. A. af Forsellesin tytär
Carl Axel Birger af Forselles (1862–1934), juristi, virka- ja valtiopäivämies
Anna af Forselles-Schybergson (1863–1942), taidemaalari ja piirustuksenopettaja, Fredrik af Forsellesin tytär
Arthur af Forselles (1864–1953), lääketieteen professori, kansanedustaja, J. H. A. af Forsellesin poika
Jenny af Forselles (1869–1938), filosofian tohtori, opettaja, kansanedustaja, Fredrik af Forsellesin tytär 
Pehr Adolf Alf af Forselles (1875–1948), pankkivirkailija ja valtiopäivämies, Pehr Emil ja Louise af Forsellesin poika
Herbert af Forselles (1895–1918), sisällissodassa kaatunut jääkäriluutnantti
Carl-Johan af Forselles (1923–2010), taiteenkeräilijä, esseisti
Cecilia af Forselles, filosofian tohtori, kirjastonjohtaja

Avioliiton kautta sukuun on kuulunut muun muassa kristillisen järjestötoiminnan vaikuttaja Louise af Forselles, o.s. Etholén (1850–1934), Pehr Emil af Forsellesin puoliso.

Lähteet

Suomalaiset aatelissuvut
Ruotsin aateli